RESOLUCIÓN do 27 de maio de 2022 pola que se establece a adscrición provisional e a atribución de competencias aos órganos desta consellería.
Consellería de Política Social e Xuventude — III. Outras disposicións — 08/06/2022

En virtude do Decreto 73/2022, do 25 de maio, polo que se fixa a estrutura orgánica das vicepresidencias e das consellerías da Xunta de Galicia, modifícase, entre outras, a estrutura da
Consellería de Política Social e Xuventude co obxectivo de acadar unha mellor adecuación ás necesidades sociais actualmente demandadas.
Os cambios na estrutura de xeito específico coa creación da Dirección Xeral de Persoas con Discapacidade e da Dirección Xeral de Maiores e Atención Sociosanitaria, en substitución das anteriores Dirección Xeral de Maiores e Persoas con Discapacidade e Dirección Xeral de Atención Sociosanitaria, obrigan a adoptar as medidas inmediatas que aseguren o correcto funcionamento dos servizos e dos asuntos encomendados á Consellería nas áreas competenciais que deberán asumir os referidos órganos de dirección mentres non se aprobe o decreto polo que se estableza a nova estrutura orgánica.
Polo exposto, de conformidade coa disposición transitoria primeira do Decreto 73/2022, do 25 de maio, e ao abeiro do disposto no artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
Artigo 1.
Adscrición provisional e atribución de competencias á Dirección Xeral de Persoas con Discapacidade
A Dirección Xeral de Persoas con Discapacidade asumirá, mentres non se aprobe o decreto polo que se estableza a nova estrutura da Consellería, as competencias da Dirección Xeral de Maiores e Persoas con Discapacidade establecidas no Decreto 216/2020, do 3 de decembro, polo que se establece a estrutura orgánica da Consellería de Política Social, e adscribiránselle provisionalmente os órganos e unidades dependentes dela que a continuación se relacionan, que subsistirán coa mesma estrutura e funcións establecidas no dito decreto:
a) A Subdirección Xeral de Recursos Económicos, así como os órganos e unidades dependentes dela.
b) A Subdirección Xeral de Recursos Residenciais e de Atención Diúrna, así como os órganos e unidades dependentes dela.
c) A Subdirección Xeral de Promoción da Autonomía Persoal e Prevención da Dependencia, así como os órganos e unidades dependentes dela.
d) O Centro Galego de Desenvolvemento Integral (Cegadi), así como as unidades dependentes del.
Artigo 2.
Adscrición provisional e atribución de competencias á Dirección Xeral de Maiores e Atención Sociosanitaria
A Dirección Xeral de Maiores e Atención Sociosanitaria asumirá, mentres non se aprobe o decreto polo que se estableza a nova estrutura da Consellería, as competencias da Dirección Xeral de Atención Sociosanitaria establecidas no Decreto 216/2020, do 3 de decembro, e adscribiránselle provisionalmente os órganos e unidades dependentes dela que a continuación se relacionan, que subsistirán coa mesma estrutura e funcións establecidas no dito decreto:
a) A Subdirección Xeral de Planificación, Sistemas de Información, Calidade, Humanización e Innovación Asistencial, así como os órganos e unidades dependentes dela.
b) A Subdirección Xeral de Dependencia e Valoración da Discapacidade, así como os órganos e unidades dependentes dela.
Disposición adicional única.
Servizos periféricos
Os servizos de Dependencia e Autonomía Persoal adscritos ás xefaturas territoriais da Consellería desenvolverán, no seu ámbito territorial, as funcións da Dirección Xeral de Persoas con Discapacidade e da Dirección Xeral de Maiores e Atención Sociosanitaria, atribuídas ás anteriores Dirección Xeral de Maiores e Persoas con Discapacidade e Dirección Xeral de Atención Sociosanitaria, de conformidade co Decreto 216/2020, do 3 de decembro.
Disposición derradeira única.
Efectos do acto
Esta resolución producirá os seus efectos na data da súa emisión.
Santiago de Compostela, 27 de maio de 2022